Diari Oficial de la Generalitat Valenciana


Sumari del DOGV 6950, del 24-01-2013 (2013/480)

RESOLUCIÓ de 18 de desembre de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del Conveni Col·lectiu de la Confederació Sindical de CCOO del País Valencià (Codi 83703222882774).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6950

Data del DOGV
:   24-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/480


Data del document
:   18-12-2012

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 18 de desembre de 2012, de la Subdirecció General de Relacions Laborals de la Direcció General de Treball, Cooperativisme i Economia Social, per la qual es disposa el registre i publicació del text del Conveni Col·lectiu de la Confederació Sindical de CCOO del País Valencià (Codi 46877874919738). [2013/480]
Vist el text del Conveni Col·lectiu de la de la Confederació Sindical de CCOO del País Valencià, subscrit per la Comissió Negociadora, la qual està integrada per representants de l'empresa i per part dels treballadors, per membres de la representació unitària, i de conformitat amb el que disposa l'art. 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball; i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/1982, de 29 de desembre, resol:
Primer
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora i el depòsit del text del Conveni.
Segon
Disposar la seua publicació en el Diari Oficial de la Comunitat Valenciana.
Valencia, 18 de desembre de 2012.- El subdirector general de Relacions Laborals: Reyes Maximiliano Coronado Coronado.
CONVENI COL·LECTIU PERSONAL LABORAL DE LA CONFEDERACIÓ SINDICAL DE CCOO DEL PAÍS VALENCIÀ 2009-2012
CAPÍTOL I
Disposicions generals
Article 1. Àmbit d'aplicació
Este conveni establix i regula les normes per les quals s'han de regir les condicions de treball del personal assalariat no sindicalista dins de l'estructura organitzativa de la Confederació. Per tant, es troben afectades per este conveni les organitzacions següents:
Territorials: Confederació Sindical de CCOO del PV i totes les unions i delegacions locals de l'àmbit del País Valencià.
De branca: federacions i sindicats comarcals i intercomarcals en l'àmbit del País Valencià.
Article 2. Àmbit personal
Les seues normes s'apliquen a tots els treballadors i treballadores que presten els seus servicis en qualsevol de les organitzacions territorials o de branca de la Confederació de CCOO del PV. Se n'exceptuen expressament les persones que tinguen la condició de sindicalistes per càrrec electe o no.
Article 3. Vigència i duració
Este conveni entrarà en vigor el dia de la firma, i la seua duració serà fins al 31 de desembre de 2012, amb independència que els efectes econòmics siguen retroactius a l'1 de gener de 2009, amb els increments descrits en l'article 25.
Una vegada conclosa la seua vigència quedarà denunciat automàticament, sense perjuí de mantindre en vigor tot el seu contingut tant normatiu com obligacional fins a la negociació d'un nou conveni.
Si les negociacions del conveni es prorroguen, durant el temps que supere la seua vigència s'entendrà subsistent este conveni en tots els seus termes fins a la formalització del nou. I això sense perjuí de la llibertat de les parts perquè, a través de la comissió negociadora, puguen arbitrar les fórmules que es consideren oportunes per a la seua aplicació amb caràcter transitori.
Article 4. Comissió paritària d'interpretació i de vigilància
En compliment de l'acord, s'establix per a la interpretació del conveni una comissió paritària, que estarà formada per tres representants dels treballadors i les treballadores i tres representants de la CS CCOO-PV.
El domicili de les dos representacions a tots els efectes serà el següent: Confederació Sindical de CCOO-PV, plaça de Nàpols i Sicília, 5, 46693 València.
Esta Comissió Paritària actuarà col·legiadament i quedarà vàlidament constituïda amb la presència com a mínim de dos de cada tres membres de cada una de les representacions.
\* A les reunions de la Comissió Paritària poden assistir amb veu però sense vot els assessors i assessores que les parts designen en cada cas.
\* Estes reunions es convocaran amb l'orde del dia establit amb anterioritat, a fi de donar eixida als problemes que vagen sorgint tantes vegades com siga necessari.
\* La Comissió es reunirà a instàncies de qualsevol de les parts, en el termini de quinze dies, a través d'una convocatòria feta per escrit en què s'especificarà l'orde del dia; en cada reunió se n'estendrà una acta.
\* La resolució s'emetrà en el termini de quinze dies. Els acords es prendran per majoria de les parts.
\* La Comissió Paritària tindrà, entre altres, les funcions següents:
- Assumirà les funcions d'interpretació, estudi i vigilància d'allò que s'ha pactat, seguiment del desenrotllament de tots els temes que integren este instrument jurídic i els seus annexos durant la totalitat de la seua vigència.
- Mediar amb caràcter previ a la interposició de qualsevol conflicte col·lectiu derivat de la interpretació o l'aplicació de les disposicions d'este conveni.
- Caldrà ajustar-se a les disposicions del V Acord de Solució Extrajudicial de Conflictes Laborals, de 19 de maig de 2010, publicat en el DOGV el 8 de juliol de 2010, o, si és el cas, el que el substituïsca.
Article 5. Legislació aplicable
En tot allò no previst en este conveni col·lectiu caldrà ajustar-se a les disposicions de la legislació vigent.
Article 6. Garantia ad personam
Es respectaran les situacions i els drets personals que, amb caràcter global o en cada cas concret, hagen sigut pactats anteriorment i que superen el que estrictament s'ha pactat en este conveni, que es mantindran com a garantia ad personam (vegeu la disposició transitòria).
CAPÍTOL II
Organització pràctica del treball
Classificació del personal - Contractació - Ascensos
Cessament i formació professional
Article 7. Organització pràctica del treball
Per a l'organització pràctica del treball, s'ha de consultar els treballadors i treballadores afectats i el Comité d'Empresa, i es tractarà d'arribar a un acord amb l'executiva respectiva, de manera que l'elaboració de les mesures organitzatives s'enriquisquen amb la màxima participació i la seua aplicació trobe el màxim suport.
Per a la modificació de les condicions de treball caldrà ajustar-se a les disposicions del text refós de l'Estatut dels Treballadors, article 41 del Reial Decret Legislatiu 1/1995.
Article 8. Grups i categories professionals
Les categories professionals que pertanyen a cada grup professional s'establiran en funció del treball efectivament realitzat.
2. La classificació professional competix a la Comissió de Classificació i es realitzarà d'acord amb el nomenclàtor de categories que fixa este conveni. La Comissió estarà composta per tres representants de la Comissió Executiva i altres tres del Comité, i podrà actuar amb assessors i assessores.
La Comissió es reunirà amb caràcter ordinari cada sis mesos com a mínim, i amb caràcter extraordinari a petició d'una de les parts.
La Comissió esmentada emetrà un informe preceptiu quan siga sol·licitat per qualsevol treballador i treballadora. Este informe, que tindrà caràcter no vinculant, es traslladarà a la Comissió Executiva, que contestarà en el termini màxim de seixanta dies.
La intervenció de la Comissió de Classificació serà sense perjuí de l'ús pels treballadors o treballadores dels procediments legals en matèria de classificació professional.
El personal que preste els seus servicis en la Confederació Sindical de CCOO del PV es classifica, segons la funció que realitze en el Sindicat, en algun dels grups professionals següents:
I. Personal de direcció
I.I Cap d'àrea
I.II Cap de servici
II. Personal tècnic titulat
II.I Personal tècnic superior
II.II Personal tècnic mitjà
II.III Personal tècnic informàtic
II.IV Personal tècnic comptable
II.V Personal tècnic jurídic de grau mitjà
II.VI Assessor o assessora laboral
III. Personal administratiu
III.I Oficial administratiu 1a
III.II Oficial administratiu 2a
III.III Auxiliar administratiu
III.IV Auxiliar administratiu 2a
IV. Personal d'oficis diversos
IV.I Personal d'oficis diversos
IV.II Personal de neteja
Personal de direcció
Estan inclosos en este grup laboral tots els treballadors i treballadores que ocupen llocs singulars dins de l'organització i que, sense deixar de pertànyer a l'àmbit no sindical, exercixen una labor de direcció (control, organització i coordinació) sobre el personal en este o altres grups laborals.
En este grup laboral primarà la descripció del lloc de treball sobre la referència a una categoria determinada, atés que serà potestatiu de la direcció corresponent la creació d'estos.
Atesa la singularitat dels treballadors i treballadores enquadrats en este grup laboral i el caràcter potestatiu de la seua creació, la definició de les seues competències es determinarà en cada cas.
No obstant això, se'n distingixen dos categories:
- Llocs de responsabilitat en àrees de gestió (direcció d'àrea), exclusivament creats per a exercitar la direcció de grans àrees que impliquen una extensa gestió de fons i recursos.
- Llocs de direccions de grups (cap de servici), les funcions dels quals seran bàsicament de coordinació, i la necessitat de les quals està determinada per la manera en què cada organització confederada té organitzades les seues àrees o funcions.
Personal tècnic i titulat
Depenent del títol acadèmic que els habilite per a les seues funcions es classificaran en:
- Personal tècnic de grau superior
- Personal tècnic de grau mitjà
Formaran part d'este grup laboral tots els treballadors i treballadores que ocupen llocs de treball per als quals el desenrotllament de les funcions del lloc requerisca una titulació de grau mitjà o superior.
Els requisits d'entrada seran la titulació i l'experiència provada, en funció del lloc de treball concret que es vullga cobrir.
A més d'estos requisits, la capacitat per a prendre decisions de manera independent, la iniciativa i la capacitat per a desenrotllar un treball amb el control propi dels resultats obtinguts són característiques que han de requerir-se a qualsevol dels aspirants i les aspirants a llocs de treball i categories d'este grup laboral.
En este grup professional es troben, entre altres, les categories professionals següents:
Tècnic o tècnica d'informàtica. És la persona que, amb la titulació i prou coneixements d'informàtica, aplica i modifica programes corresponents a les aplicacions proposades i realitza les proves necessàries que asseguren la fiabilitat dels resultats, així com la supervisió i el seguiment del programa en ús.
Les seues funcions més significatives són les següents:
- Supervisar la correcta organització i utilització de l'equip i mitjans informàtics.
- Atendre les consultes dels usuaris i les usuàries.
- Codificar, provar i documentar les rutines de les aplicacions.
- Conéixer i aplicar les possibilitats que oferixen els diferents paquets estàndard.
- Col·laborar en el control del treball realitzat per l'equip, com també ajudar en les tasques de manteniment o desenrotllament de noves aplicacions.
Personal tècnic jurídic de grau mitjà. Són els treballadors i treballadores que amb la titulació requerida i prou experiència i coneixement de la legislació social i problemàtica sindical realitzen assistència, coordinació i suport tant als advocats i advocades o gabinet jurídic com a les direccions sindicals respectives de què depenguen. Les seues funcions són, entre altres, les següents:
- Assessorament jurídic a totes les persones: sindicalistes, afiliades, treballadores, delegades de personal, comités d'empresa i seccions sindicals.
- Elaboració de denúncies davant de la Inspecció de Treball, paperetes de conciliació davant de l'SMAC i reclamacions prèvies davant de les administracions públiques, així com l'elaboració de demandes davant dels òrgans jurisdiccionals corresponents.
- Celebració dels actes de conciliació i juís, si és el cas, en coordinació i amb la supervisió dels advocats i les advocades que tinga adscrits i adscrites, així com l'elaboració dels escrits corresponents derivats del procés (escrits d'esmena, execució de sentències, etc.). Igualment, en coordinació i supervisió dels / de les advocats/ades, elaborarà els recursos corresponents davant dels òrgans jurisdiccionals competents, els quals traslladarà immediatament per a la firma als advocats i a les advocades que tinga adscrits i adscrites.
- Participar en totes les qüestions que tinguen a veure amb l'assessorament jurídic que realitzen els servicis jurídics de la Confederació Sindical de Comissions Obreres del País Valencià quan siga requerit/ida per a això.
Assessors o assessores laborals (vegeu disposició transitòria). Són els treballadors i treballadores que, amb prou experiència i coneixement de la legislació social i problemàtica sindical, realitzen assistència, coordinació i suport tant als advocats i advocades o gabinet jurídic com a les direccions sindicals respectives de què depenguen.
Les tasques més significatives són:
- Atendre i assessorar els treballadors i treballadores en matèria de legislació social (contractes de treball, seguretat social, desocupació, aplicació de convenis col·lectius, ordenances laborals, liquidacions, etc.), tant als locals del sindicat com als centres de treball.
- Assistència en expedients per acomiadament, sancions, reclamacions de quantitat, etc. al treballador o treballadora, quan siga procedent, com també en l'acte de conciliació davant de les instàncies corresponents i en col·laboració amb el gabinet jurídic fins a la finalització del procediment.
- Elaboració, registre i seguiment de denúncies davant de la Inspecció de Treball, direccions provincials i generals de treball.
- Assistència i assessorament a comités d'empresa, seccions sindicals i delegats i delegades de personal en matèries com ara convenis col·lectius, eleccions sindicals, etc., tant als locals del sindicat com als centres de treball.
Personal administratiu
Formen part d'este grup laboral els treballadors i treballadores que ocupen llocs de treball la finalitat dels quals siga, principalment, la realització de labors de suport del personal tècnic, de direcció o sindical de la seua àrea, en assumptes generals, per a assegurar el funcionament correcte i eficient d'aquella.
Els requisits d'entrada, encara que varien en funció del lloc al qual es vullga donar cobertura i referits al primer nivell del grup, són els següents:
- Coneixements bàsics d'informàtica a nivell d'usuari.
- Coneixement de les funcions generals desenrotllades o necessàries en el funcionament de l'àrea on es pretenga cobrir el lloc.
- Iniciativa i capacitat per a desenrotllar el treball de forma automàtica amb la supervisió dels / de les seus/seues superiors.
Oficial administratiu de 1a. És el treballador o treballadora que amb total coneixement de la seua professió, autonomia, iniciativa pròpia i responsabilitat, té a càrrec seu un servici determinat.
A títol orientatiu, hi correspondrien les funcions següents:
- Organització del treball administratiu pel que fa a comptabilitat, compres, facturació, nòmines, assegurances socials, etc., sempre en funció de la legislació vigent, normes establides o indicacions d'un/a superior.
- Confecció d'informes en què s'interpreten resultats i obtenció de conclusions i es proposen, si és el cas, les modificacions que considere convenients.
- Gestió interna o externa de documentació laboral, comercial, administrativa o de qualsevol altra naturalesa que li siga encomanada davant de personal de l'organització, organismes oficials i empreses privades, als quals s'haurà de desplaçar en cas necessari.
- Atenció personal o telefònica per a donar o obtindre informació sobre qualsevol assumpte relacionat amb el seu servici, a fi d'obtindre les dades necessàries per a la seua gestió.
- Redacció i mecanografia, emplenament i comprovació d'impresos o documents de control, així com el registre, l'arxivament o la custòdia mantenint les normes d'actuació establides.
- Maneig de terminals informàtics i ordinadors personals, així com de programes preparats a este efecte, per a la introducció de les dades.
- Distribució i supervisió de treball dels administratius i administratives que col·laboren amb ell o ella en les seues funcions, i resolució dels dubtes que es puguen presentar.
Oficial administratiu de 2a. És el treballador o treballadora que amb coneixements suficients de la seua professió i amb la supervisió d'una direcció, cap o oficial de 1a, col·labora amb estos o estes en les funcions administratives per al funcionament correcte del servici.
Les funcions són les següent:
- Localització, elaboració i comprovació de dades per a la confecció d'informes, balanços, pressupostos, factures, rebuts, certificats, nòmines, prestacions, etc., seguint les instruccions rebudes.
- Tramitació interna o externa de documents laborals, comercials, administratius o de qualsevol naturalesa que li siga encomanada davant del personal de l'organització, organismes oficials o empreses privades, als quals s'haurà de desplaçar en cas necessari.
- Atenció personal o telefònica per a donar o obtindre informació sobre qualsevol assumpte que li siga encomanat, com ara nòmina, compres, vendes, facturació, seguretat social, etc., per a la qual sol·licitarà ocasionalment la col·laboració d'altres àrees a fi d'obtindre la informació que necessite.
- Redacció de correspondència habitual, mecanografia de tota classe d'informes i correspondència, emplenament i comprovació d'impresos i documents de control, com també el registre i l'arxivament mantenint les normes de actuació que se li indiquen.
- Maneig de terminals informàtics i ordinadors personals, així com els programes preparats a este efecte, per a la introducció, l'obtenció o la modificació de dades.
Auxiliar administratiu. És el treballador o treballadora que, amb coneixements bàsics de la seua professió i amb la supervisió d'un/una cap o personal de categoria superior, col·labora amb estos o estes, realitzant les tasques administratives elementals per al funcionament correcte de la unitat.
Correspondran a esta categoria les funcions següents:
- Mecanografia de qualsevol tipus de correspondència, informació, quadros estadístics, etc., realitzats en màquina d'escriure o ordinador personal.
- Realització de càlcul de caràcter senzill, així com la transcripció de qualsevol tipus de suport a un altre, tot això d'acord amb normes o directrius totalment definides.
- Registre, classificació i arxivament de documentació que es rep o genera, seguint normes establides en cada cas.
- Atenció o realització de telefonades, passant la comunicació a l'interessat o interessada o, en la seua absència, deixar encàrrec.
Personal d'oficis diversos
Personal d'oficis diversos. Pertanyen a este grup laboral els treballadors i treballadores que, en possessió del títol corresponent, disposen de qualitats professionals i capacitats quant a coneixement i experiència en l'exercici del seu ofici i estiguen capacitats i capacitades per a interpretar i realitzar per si mateixos les tasques encomanades pròpies del saber de la seua competència.
Formen també part d'este grup laboral els treballadors i treballadores que no estiguen en condicions d'acreditar la titulació anteriorment referida i es troben, per la seua experiència i/o coneixement provats, capacitats per a l'exercici de les funcions dels llocs de treball enquadrats en les categories que inclou este grup laboral.
Les funcions que cal realitzar són les següents:
- Realitzar les tasques pròpies de cada ofici amb domini complet i el grau suficient de perfecció i eficàcia, utilitzant per a això els mitjans i l'equipament adequats.
- Manteniment i reparació dels equips i instal·lacions a càrrec seu quan les avaries no tinguen una dificultat tècnica especial.
- Control, conservació i neteja del material a càrrec seu.
- Maneig i utilització dels equips.
- Transport de material i equips, utilitzant per a això mitjans adequats.
- Les altres afins a la seua categoria que li siguen encomanades pel seu superior i resulten necessàries per raons de servici.
Personal de neteja. És el/la treballador/a què realitza les tasques de neteja dels despatxos i dependències del centre o centres que li siguen assignats, així com del mobiliari, qualsevol que siga la classe i la situació.
Per a l'exercici d'estes funcions, el sindicat proporcionarà el material necessari.
Article 9. Selecció, contractació i incorporació
9.1. Garantir els valors de CCOO
A través d'este conveni col·lectiu de CCOO-PV i les accions que s'adopten en matèria de selecció, formació i promoció es traslladen els principis que regixen esta organització.
9.2. Planificació anual
En cada exercici anual s'indicaran les necessitats de plantilla per a l'any següent, tenint en compte les dades demogràfiques de la plantilla i les necessitats en matèria de personal que es puguen preveure. Les demandes de personal seran estudiades per la Direcció, que fixarà les prioritats de contractació.
9.3. Selecció i reclutament
En el cas que es necessite cobrir un lloc de treball de qualsevol de les categories (totes les incloses en l'article 8), es desplegarà la política d'incorporació de CCOO-PV, fonamentalment allò que s'ha previst per a la selecció de personal. Segons el que establix este procediment, el Comité d'Empresa, a través de la Comissió d'Ocupació, Classificació i Formació, participarà activament en totes les fases.
D'acord amb el que establix este mateix article, tot procediment de selecció es guiarà pels criteris que es deriven del desenrotllament dels principis organitzacionals establits en els estatuts de CCOO-PV ajustant-se, en tot cas, a la normativa laboral vigent.
A) Reclutament intern
Les possibles vacants o llocs de nova creació s'oferiran, en primer lloc, a les persones que integren la plantilla, amb l'objectiu de facilitar la possible mobilitat interna, d'acord amb el procediment que es descriu en l'article 11 d'este conveni.
Per a millorar l'accés a la informació sobre les possibles noves vacants o els llocs de nova creació, es realitzarà una convocatòria anunciada en la intranet del sindicat amb ressenya de les seues característiques, condicions i requisits. D'esta manera, totes les persones que estiguen interessades podran presentar-s'hi. Quant als anuncis publicats, es prestarà una atenció especial al fet que estiguen redactats en un llenguatge no sexista i que es realitzen en valencià i en castellà.
B) Reclutament extern
En el cas de no existir possibilitats de promoció interna per absència de candidatures pel procediment anteriorment descrit o perquè no es poden cobrir les exigències del lloc amb personal propi, la vacant o el lloc de nova creació s'ha de cobrir per treballadors i treballadores de nou ingrés.
En este cas, la convocatòria s'anunciarà en les fonts que tinguen relació amb el lloc de treball que cal seleccionar (servicis públics d'ocupació, fundacions, universitats, col·legis professionals, etc.), a més de publicar-se en la intranet, en el web i als locals del sindicat, amb ressenya de les seues característiques, condicions i requisits. Quant als anuncis publicats, es prestarà una atenció especial al fet que estiguen redactats en un llenguatge no sexista i que es realitzen en valencià i en castellà.
Del resultat del desenrotllament dels diferents processos de selecció, en els casos que es considere convenient podrà establir-se una borsa de treball formada per les persones que hagen arribat a l'última fase del procés i no hagen resultat contractades.
Els contractes eventuals per circumstàncies de la producció podran tindre una duració màxima de sis mesos dins d'un període de dotze, comptadors a partir del moment en què es produïsquen estes causes.
Per a estes contractacions s'establix un període de prova que consistirà en:
a) Cinc mesos per al personal tècnic.
b) Dos mesos per al personal tècnic administratiu.
c) Quinze dies per a la resta del personal, en contractes inferiors a un any, i d'un mes en períodes superiors.
Quant a contractes en pràctica, caldrà ajustar-se a les disposicions de la legislació vigent, excepte el període de proves, que serà el que es recull en este article.
Com a norma general, el sindicat ha de prestar els servicis que li són propis pels seus mitjans propis i, per tant, el volum de la plantilla serà el necessari per a garantir estos servicis amb treballadors i treballadores propis.
Amb caràcter excepcional, i atenent la naturalesa del treball de què es tracta, el sindicat podrà contractar treballadors temporals sempre que no supere el 30% dels treballadors o les treballadores fixos en plantilla, excepte el que es preveu per a les activitats que hagen de realitzar-se en desplegament de convenis i resolucions que la Confederació Sindical de CCOO del PV subscriga amb les administracions públiques, i només en les modalitats següents:
- Obra i servicis
- Eventual per circumstància de la producció
- En pràctiques
- De substitució o interinitat
- De relleu
- Per anticipació de l'edat de jubilació
Per als contractes a temps parcial caldrà ajustar-se a les disposicions de la legislació vigent. Els treballadors i treballadores així contractats gaudiran dels mateixos drets i condicions que els treballadors i treballadores a temps complet. Estes condicions es determinaran proporcionalment només quan deriven de la duració del temps al nivell d'ingressos.
Quant a la conversió de contractes temporals en indefinits, serà aplicable a este conveni el que es regula en cada moment en la legislació vigent.
Finalment, en compliment de les disposicions de l'article 15a de l'Estatut dels Treballadors s'establix que les activitats que hagen de realitzar-se en desplegament de convenis i resolucions que la Confederació Sindical de CCOO del PV subscriga amb les administracions públiques tenen autonomia i substantivitat pròpia dins de la seua activitat normal i, en conseqüència, podrà contractar-se els treballadors i treballadores cridats a realitzar-les a l'empara de la modalitat de contracte temporal per a la realització d'una obra o servici determinats, dels previstos en l'articulat legal.
Al personal que es contracte per a realitzar tasques i servicis a l'empara dels convenis i resolucions de col·laboració de la CS CCOO-PV amb les administracions públiques els seran aplicable les condicions de treball i els salaris que s'establisquen en els convenis i resolucions de col·laboració esmentats. En tot allò que no s'hi regula serà aplicable este conveni.
9.4. Pla d'incorporació
Per a facilitar la incorporació de les persones al sindicat s'establix un pla d'acollida, en el qual es proveirà d'informació sobre l'ocupació concreta i les seues funcions i tasques principals. Este pla d'incorporació està compost per l'entrega del manual d'acollida de la CS CCOO-PV amb la informació indispensable sobre l'organització interna del sindicat. Per a facilitar la socialització, l'adquisició de valors i la forma de treballar de CCOO, es realitzarà una acció de tutorització perquè es puga aprendre tota esta informació en el lloc de treball.
Article 10. Comissió d'ocupació, classificació i formació
Amb esta finalitat, es crea la Comissió d'Ocupació, Classificació i Formació, composta per tres representants de la Direcció del sindicat i tres representants del Comité Intercentres, amb les funcions següents:
1. Conéixer l'estructura de la plantilla i informar-ne, com també les seues modificacions, fent periòdicament un estudi de plantilla i necessitats de personal per al funcionament de l'organització.
2. Control de la contractació fixa i temporal i de la fixació de criteris per a la provisió de llocs i promoció interna, i acordar els criteris de les persones que, en cada cas, passaran de contracte temporal a indefinit.
3. Conéixer les condicions professionals dels col·lectius o treballadors/es que per les seues funcions especials i/o peculiars no previstes en este conveni s'incloguen en el futur en el seu àmbit d'aplicació.
4. Conéixer prèviament els projectes de reorganització, trasllats i canvis que impliquen modificació de les condicions de treball, així com de les tècniques que puguen incidir en els plans d'ocupació.
5. Fixació dels barems de trasllats i promoció interna.
6. Regulació de les borses de treball en els casos que corresponga.
7. Desplegament de les funcions pròpies de la comissió de formació, segons el que establix l'article 13 d'este conveni i de la Comissió de Classificació de l'article 8.
La comissió esmentada es reunirà semestralment en sessió ordinària, i en sessió extraordinària quan ho sol·licite alguna de les parts. La comissió es dotarà d'un reglament que regule el seu funcionament en relació amb convocatòries i adopció d'acords.
Article 11. Ascensos i promocions
La possibilitat de realitzar un canvi d'un grup professional a un altre queda condicionada a l'existència de vacants en grups superiors, a la creació de nous llocs de treball o a la reclassificació professional d'un treballador o d'una treballadora basada en les seues funcions. La Comissió d'Ocupació, Classificació i Formació tindrà coneixement de les places vacants, dels llocs de nova creació i de les sol·licituds de reclassificació professional, i participarà en el procés de selecció i promoció.
Les possibles vacants o llocs de nova creació s'oferiran, en primer lloc, a les persones que integren la plantilla amb l'objectiu de facilitar la possible mobilitat interna. En cas de produir-se vacant o lloc de nova creació, abans d'oferir-se en concurs d'ascens, promoció interna o nova contractació, s'oferirà la plaça de què es tracte per a ser coberta entre el treballador o treballadora en actiu que posseïsquen la mateixa categoria que la que es pretén cobrir.
Les vacants o els llocs de nova creació no coberts com a conseqüència de l'aplicació del paràgraf anterior s'oferiran per a la promoció interna als treballadors i treballadores en actiu, del mateix o diferent grup professional i de categoria inferior i que complisquen els requisits del lloc, que acreditaran en prova i concurs restringit.
En els dos casos es considerarà l'antiguitat de les persones que opten a cobrir el lloc, així com la pertinença al departament on s'haja produït la vacant o lloc de nova creació. En el cas que es tracte d'una plaça a jornada completa, es preveurà la possibilitat que treballadors o treballadores que es troben a jornada parcial puguen completar la jornada. En tot el procés participarà activament la Comissió d'Ocupació, Classificació i Formació.
Els drets de promoció i ascens operaran dins de qualsevol dels grups professionals previst en este conveni.
Article 12. Baixa voluntària del treballador o la treballadora
Les persones que desitgen cessar voluntàriament en el servici del sindicat estaran obligades a fer-li-ho saber, excepte en els supòsits d'urgència justificada, complint els terminis de preavís següents:
- Quinze dies per al personal especialitzat i no qualificat.
- Un mes per al personal administratiu.
- Dos mesos per al personal tècnic.
Article 13. Formació professional
\* Cal ajustar-se a les disposicions de l'article 23 de l'Estatut dels Treballadors.
Les parts firmants d'este conveni assumixen, en l'àmbit territorial i funcional corresponent, i en la seua totalitat, el contingut dels acords nacionals per a la formació contínua, i el total de les seues estipulacions formen part integrant d'este acord.
13.1. Comissió de Formació integrada en una altra comissió
Amb esta finalitat, s'integraran les funcions de la Comissió de Formació dins de la Comissió d'Ocupació, Classificació i Formació, que tindrà les funcions de programar l'activitat formativa d'acord amb les necessitats detectades.
13.2. Planificació anual de la formació
La Comissió d'Ocupació, Classificació i Formació participarà en la definició de les necessitats formatives del Pla de Formació de CCOO-PV. Les seues funcions seran les següents:
- Analitzar les iniciatives que arriben a la Comissió.
- Informar i proposar a la Direcció accions per a realitzar el Pla de Formació.
- Valoració del Pla de Formació.
- Resoldre les reclamacions que puguen arribar respecte del desenrotllament dels cursos.
13.3. Pla de Formació
El Pla de Formació s'orientarà a desplegar competències professionals, metacompetències i valors. Això estarà lligat amb la possibilitat de realitzar itineraris que permeten avançar dins dels nivells professionals. Es consideren itineraris formatius el conjunt d'accions necessàries per al desenrotllament del treballador i treballadora.
13.4. Organització de la jornada per a assistència a formació (mesures per a facilitar l'accés efectiu a la formació professional)
Respecte de l'assistència a cursos de formació i reciclatge a l'empara de les convocatòries per a la formació contínua, la seua regularització queda establida en els termes següents:
A) Quan l'assistència a cursos es produïsca per indicació de la Direcció per a atendre necessitats en relació amb el lloc de treball serà obligatòria, i els gastos que se'n deriven aniran a compte d'esta i es realitzaran dins de la jornada laboral o, si no n'hi ha, compensant el temps dedicat amb temps de descans.
B) Si la decisió d'assistir als cursos per a la promoció i el desenrotllament professional és adoptada pel treballador o la treballadora, amb l'autorització de la persona responsable de l'àrea o departament, s'adoptaran mesures de flexibilització horària per a compatibilitzar la jornada laboral amb l'assistència a les classes, compartint el temps de formació al 50% i procurant, si això és possible, que la realització de la formació coincidisca en la part corresponent a l'empresa dins de la jornada laboral i, si no n'hi ha, es compensarà amb temps equivalent en període de descans.
13.5. Permisos individuals de formació (PIF)
Des de CCOO-PV es fomentarà l'organització d'accions formatives per als treballadors i treballadores i el reciclatge professional. Per això, s'adoptarà la normativa sobre la formació professional per a l'ocupació.
CAPÍTOL III
Jornada de Treball - Horari - Vacacions
Permisos i excedències - Jubilació
Article 14. Jornada
El còmput anual de la jornada serà de 1.620 hores, inclòs el temps de 20 minuts diaris de descans, i la jornada setmanal estimada serà de 35 hores i repartida de la manera següent:
De dilluns a dijous, en jornada partida
Divendres, en jornada continuada de matí
Quan per motius organitzatius alguna persona haja de prestar els seus servicis en divendres de vesprada, es compensarà qualsevol altre dia amb un descans equivalent a les hores treballades que, en cap cas, podrà ser fraccionat ni modificar la jornada setmanal pactada.
Les organitzacions afectades per este conveni laboral han de respectar les condicions en matèria de jornada i horari. Caldrà informar degudament el Comité sobre qualsevol proposta de modificació amb prou antelació perquè, en cas de disconformitat, puga convocar la Comissió Paritària del conveni.
No obstant això, es respectaran els acords individuals o col·lectius a què s'haja arribat fins a la data.
Quant a la jornada i l'horari de treball d'advocats i advocades, tècnics i tècniques jurídics de grau mitjà, assessors i assessores i economistes, caldrà ajustar-se a la màxima flexibilitat, en atenció al funcionament propi del treball d'estos o estes, on primarà la responsabilitat de les seues funcions sobre el compliment estricte d'un horari i es garantirà, en tot cas, els dies i les hores de consulta establits en el sindicat.
Quant a la jornada i l'horari de treball, les persones podran sol·licitar, de forma excepcional, l'adequació de la seua jornada ordinària, pel temps que dure el fet causant, a fi de poder atendre assumptes de caràcter personal i familiar dels treballadors i les treballadores. Podran fer efectiu este dret per als assumptes següents:
- els que tinguen a càrrec seu fills o filles de 9 anys o menors,
- els que tinguen a càrrec seu familiars dependents fins del 2n grau de consanguinitat o afinitat.
Per als mesos d'estiu de juliol i agost es podrà establir la realització de jornada continua, sempre salvaguardant la prestació de servicis i amb els criteris que s'acorden entre les parts.
No obstant això, en relació amb el primer paràgraf d'este article cada any es confeccionarà el calendari laboral per a l'aplicació de la jornada anual.
A partir de l'any 2011, i sempre que les possibilitats organitzatives en les seus i/o servicis ho permeten, es podrà acordar una altra distribució de jornada anual, de manera que es possibilite una adaptació major a les necessitats dels servicis i les persones, sempre que això garantisca la prestació dels servicis. Estes situacions es realitzaran amb la participació de l'RLT i d'acord mutu entre les parts. La vigència serà, com a mínim, de sis mesos.
Article 15. Reducció de jornada
1. El treballador o treballadora afectat per este conveni col·lectiu tindrà dret a la reducció de la jornada de treball, amb la disminució proporcional del salari, que podrà ser almenys entre un octau i un màxim de la mitat de la duració d'aquella en els supòsits següents:
a) Qui per raons de guarda legal tinga l'atenció directa d'un menor de 9 anys o una persona amb discapacitat física, psíquica o sensorial, que no exercisca una activitat retribuïda.
b) Qui necessite encarregar-se de l'atenció directa d'un familiar dependent fins al 2n grau de consanguinitat o afinitat que, per raons d'edat, accident o malaltia no puga valdre's per si mateix i no exercisca activitat retribuïda.
c) En els casos de naixements de fills o filles prematurs o que, per qualsevol causa, s'hagen de mantindre hospitalitzats a continuació del part, la mare o el pare tindran dret a absentar-se del treball durant 1 hora (permís retribuït). Així mateix, tindran dret a reduir la seua jornada de treball fins a un màxim de 2 hores, amb la disminució proporcional del salari.
d) La treballadora víctima de violència de gènere tindrà dret, per a fer efectiva la seua protecció o el seu dret a l'assistència social integral, a la reducció de jornada de treball o a l'adaptació de l'horari.
2. La reducció de jornada constituïx un dret individual. Si dos o més treballadors i treballadores generen este dret pel mateix subjecte causant, podran disfrutar d'este dret de forma parcial.
3. La sol·licitud de reducció de jornada haurà de formalitzar-se pel treballador o treballadora per mitjà de la presentació del model de sol·licitud corresponent. El treballador o treballadora haurà d'avisar amb 15 dies d'antelació a la data en què es reincorpora a la seua jornada ordinària.
4. La concreció horària i la determinació del període de la reducció de jornada correspondrà al treballador o treballadora, dins de la seua jornada ordinària. Esta situació es referix al que preveu este article.
Article 16. Vacacions
El treballador o treballadora afectat per este conveni disposarà de les vacacions anuals retribuïdes següents:
a) Per als anys 2009, 2010 i 2011: 31 dies naturals.
b) A partir de l'any 2012: 23 dies laborables.
A fi que els locals del sindicat estiguen ininterrompudament oberts, s'establiran, d'acord mutu entre el treballador o treballadora i els organismes sindicals competents, un calendari de torns de vacacions tenint en compte els criteris següents:
a) Es procurarà que la major part dels companys i companyes prenguen les vacacions al mes d'agost, ja que és este mes el de menor activitat sindical, i es fixaran almenys amb tres mesos d'anticipació a la data en què es disfruten.
El treballador o treballadora sol·licitarà les seues vacacions anuals abans del 30 d'abril de cada any. S'entendrà concedida la sol·licitud de data de vacacions si el 31 de maig no ha rebut contestació contrària.
En els departaments on hi haja diverses persones treballant es procurarà arribar a un acord sobre la data de vacacions. En cas de no aconseguir-se l'acord tindrà dret a la data de vacacions el treballador o treballadora que l'any anterior no haja disfrutat d'eixe període.
b) En el cas que algun company o companya necessite agafar les vacacions fora del període establit, es procurarà atendre les seues necessitats en la mesura que el lloc de treball ho permeta.
c) Les vacacions es retribuiran a raó de salari real, contractual o pactat.
d) Les vacacions no podran iniciar-se en dissabtes ni diumenges.
e) Els treballadors o treballadores que per necessitat del sindicat no hagen pogut disfrutar de les seues vacacions abans o després d'una baixa maternal en el mateix any podran disfrutar-les l'any següent.
f) La situació d'IT, derivada de malaltia o accident greu, interromprà o suspendrà el gaudi de les vacacions. El treballador o treballadora conservarà el dret a nou assenyalament una vegada causada la situació d'alta sempre que es produïsca dins dels cinc primers dies a l'inici de les vacacions i en el mateix any.
g) Una vegada pactat el període de gaudi vacacional, este s'ajornarà en el cas d'IT per malaltia o accident. El treballador o la treballadora tindrà dret a un nou assenyalament vacacional una vegada causada la situació d'alta, d'acord mutu, que podrà disfrutar-se l'any següent.
h) Als dies de vacacions no es podran acumular dies de gaudi de qualsevol altra situació de les previstes en les disposicions transitòries i addicional segona.
Article 17. Permisos retribuïts
El treballador o treballadora tindran dret a permisos retribuïts, avisant amb la possible antelació, en els casos següents:
A. Tres dies laborables per a familiars de 1r grau de consanguinitat o afinitat i parella de fet, en els casos de defunció, accident o malaltia greu, hospitalització o intervenció quirúrgica sense hospitalització que necessite repòs domiciliari.
B. Dos dies laborables per a familiars de 2n grau de consanguinitat o afinitat, en els casos de defunció, accident o malaltia greu, hospitalització o intervenció quirúrgica sense hospitalització que necessite repòs domiciliari.
C. Un dia laborable per a familiars de 3r grau de consanguinitat o afinitat, en els casos de defunció, accident o malaltia greu, hospitalització o intervenció quirúrgica sense hospitalització que necessite repòs domiciliari.
D. Dos dies laborables per naixement de fills o filles, adopció o acolliment preadoptiu, permanent o simple, de fills o filles.
E. Un dia natural en cas de matrimoni de pares, mares, fills, filles, germans o germanes, sempre que el matrimoni se celebre en dia laborable.
F. Dos hores diàries, que podran dividir-se en dos parts, per a l'alimentació del fill o filla durant els nou mesos posteriors al naixement, que es concedirà indistintament al pare o la mare, sempre que els dos treballen, i que no podrà ser disfrutat simultàniament pels dos. A voluntat de la persona afectada, es podran acumular les hores de lactància en jornades completes a les setmanes de descans per maternitat.
En els casos de part múltiple, este permís de dos hores diàries s'incrementarà en una hora més per cada fill o filla, a partir del segon. I en el cas que s'opte per l'acumulació d'este permís, proporcionalment.
El mateix procediment se seguirà per al cas d'adopció de fills o filles menors de nou mesos.
L'opció de l'acumulació haurà de sol·licitar-se almenys amb 15 dies d'antelació a la conclusió del període de descans per maternitat.
G. Setze dies naturals en cas de matrimoni, parella de fet o inici de convivència equivalent entre persones del mateix o diferent sexe. En els dos últims casos, la Confederació i l'RLT decidiran la forma de verificació.
H. Dos dies naturals per trasllat de domicili habitual.
I. Pel temps necessari en els casos d'assistència a consulta mèdica, com també per a rebre els tractaments i les tècniques de fecundació assistida, amb la presentació del justificant corresponent.
J. Pel temps necessari per al compliment d'un deure públic, personal i de caràcter inexcusable, sempre que es presente el justificant subsegüent.
K. Tots els treballadors o treballadores que tinguen a càrrec seu fill o filla menor d'edat o persona en situació de dependència fins al 1r grau de consanguinitat o afinitat disposaran del temps indispensable per a acompanyar-lo a la consulta mèdica degudament justificada.
L. Pel temps imprescindible per a la preparació al part i per prescripció facultativa.
M. Els treballadors o treballadores afectats per toxicomania o alcoholèmia tindran un permís retribuït pel temps que requerisca per a seguir un tractament prescrit que li impedisca l'activitat laboral, sempre en el cas que no li siga reconeguda l'IT.
N. Cinc dies naturals per interrupció voluntària de l'embaràs.
O. Pel temps indispensable per a assistir a les proves o exàmens convocats pel sindicat.
P. Pel temps necessari per a la gestió dels tràmits documentals davant de l'Administració pública competent en els àmbits local, autonòmic o estatal en matèria de tramitacions d'adopcions de fills o filles i acolliment preadoptiu, permanent o simple, amb presentació del justificant corresponent.
Q. Un dia de permís per a la realització de l'examen corresponent quan s'estiga contractat més de 3 mesos i es curse amb regularitat estudis per a l'obtenció d'un títol acadèmic o professional, avisant amb una antelació mínima d'una setmana i justificant la participació. Així mateix, tindran preferència a triar torn de treball, si este és el règim instaurat.
Els apartats A, B i D, en cas de desplaçament, 2 dies més.
A tots els efectes, s'entén per parella de fet la formada per persones d'igual o diferent sexe inscrites en els registres corresponents.
Article 18. Excedències i permisos no retribuïts
1. Les excedències poden tindre el caràcter de forçoses i voluntàries:
a. Excedència forçosa
El treballador o treballadora tindrà dret a sol·licitar excedència per la designació o elecció per a càrrec públic o sindical dels fixats en els estatuts de CCOO o de CCOO-PV, a escala comarcal, autonòmica i estatal, amb reserva del lloc de treball i al còmput d'antiguitat mentres dure l'exercici del seu càrrec representatiu. Haurà d'incorporar-se al seu lloc de treball dins del mes següent a la data del cessament. La situació d'excedència es prolongarà pel temps que dure l'exercici del càrrec.
b. Excedència voluntària
El treballador o treballadora indefinit amb un any d'antiguitat almenys en el sindicat tindrà dret a situar-se en excedència voluntària per un termini no menor a 4 mesos i no major de 5 anys, amb la reserva de lloc de treball.
Este dret només podrà exercitar-se una altra vegada pel mateix treballador o treballadora si han transcorregut 3 anys des del final de l'excedència anterior.
La comunicació d'excedència, pròrroga i de reincorporació haurà de formalitzar-se per escrit pel treballador o la treballadora per mitjà de la presentació del model de sol·licitud corresponent, almenys amb un mes d'antelació de la data prevista. Serà resolta per la Confederació en el termini màxim de 15 dies, a partir de la data de la sol·licitud.
- Excedència per trasllat de cònjuge o parella de fet:
El treballador o treballadora tindrà dret a un període no menor de 4 mesos i no major de 5 anys d'excedència si el cònjuge o la cònjuge o parella de fet és traslladat per raons laborals a un centre de treball fora de la província on el treballador o treballadora preste els seus servicis. Esta excedència no computarà cap antiguitat.
- Excedència per atenció de fill o filla menor acollit o familiar dependent:
El treballador o treballadora tindrà dret a un període d'excedència no menor de 4 mesos i no major de 5 anys per a atendre cada fill o filla, tant quan ho siga per naturalesa, com per adopció, o en els supòsits d'acolliment, tant permanent com preadoptiu, encara que estos siguen provisionals.
També tindrà dret a un període d'excedència no menor de 4 mesos i no major de 5 anys per atenció d'un familiar fins al 2n grau de consanguinitat o afinitat que, per raons d'edat, accident, malaltia o discapacitat no puga valdre's per si mateix i no exercisca activitat retribuïda.
L'excedència per atenció de fill o filla, menor acollit o familiar dependent podrà disfrutar-se de forma fraccionada en un o més períodes i constituïx un dret individual dels treballadors i treballadores. No obstant això, si dos o més treballadors o treballadores generen este dret pel mateix subjecte causant, l'organització podrà limitar el seu exercici simultani per raons justificades de funcionament.
Quan un nou subjecte causant done dret a un nou període d'excedència, l'inici d'esta farà acabar la que, si és el cas, es disfrute. El període en què el treballador o treballadora estiga en situació d'excedència serà computable a l'efecte d'antiguitat i es tindrà dret a la reserva del lloc de treball.
S'informarà el treballador o treballadora de l'existència de cursos de formació professional, especialment amb motiu de la seua reincorporació.
- Excedència per raó de violència de gènere:
Les treballadores víctimes de violència de gènere, per a fer efectiva la seua protecció o el seu dret a l'assistència social integral, tindran dret a sol·licitar la situació d'excedència sense necessitat de cap termini d'antiguitat en esta. Durant els dos primers mesos d'esta excedència, la treballadora tindrà dret a percebre les retribucions íntegres.
L'acreditació de la situació de violència de gènere exercida sobre la treballadora es realitzarà d'acord amb el que establix l'article 23 de la Llei Orgànica 1/2004, de 28 de desembre, de Mesures de Protecció Integral contra la Violència de Gènere. El període en què la treballadora estiga en situació d'excedència serà computable a l'efecte d'antiguitat.
2. S'establixen els permisos no retribuïts següents:
- En cas de malaltia greu o dilatada d'un fill o filla es disposarà dels dies necessaris de permís sense sou, amb justificació de les absències al treball.
- Quan concórreguen circumstàncies de malaltia greu de llarga duració o defunció del cònjuge, parella de fet o familiars compresos en el 1r o 2n grau de consanguinitat i s'acredite la necessitat d'atendre personalment les conseqüències derivades d'aquelles situacions. Este permís serà sense sou pel temps necessari i no superior a un any.
- Així mateix, podran sol·licitar permisos no remunerats per a la preparació d'exàmens, que els seran concedits segons les possibilitats del manteniment dels diferents servicis i mai per un temps superior a 15 dies. En tot cas, la persona afectada podrà exercitar el dret a la concessió fins de 3 dies abans de la data de l'examen i fins a 3 vegades a l'any d'acord amb l'article 23 de l'ET, apartat a, últim paràgraf
Article 19. Coresponsabilitat i conciliació de la vida personal, familiar i laboral
Cal ajustar-se a les disposicions de la Llei 39/1999, de 5 de novembre, i la resta de normes que la despleguen, i, si és el cas, a la legislació vigent en cada moment, per a promoure la conciliació de la vida personal, familiar i laboral de les persones treballadores.
Article 20. Maternitat/ paternitat
El treballador o la treballadora afectats per este conveni tindran dret a ampliar fins a dos setmanes més la suspensió del contracte de treball per maternitat i per paternitat, legalment establida en cada moment. D'estes dos setmanes, una serà remunerada, i l'altra serà de permís no retribuït i opcional i haurà de ser sol·licitat per la persona interessada almenys amb 15 dies d'antelació al seu gaudi.
Article 21. Jubilació
A) La jubilació obligatòria dels treballadors i les treballadores serà als 65 anys, sempre que reunisquen els requisits legals de la LGSS.
Esta obligatorietat de jubilació als 65 anys no regirà per als treballadors i treballadores que no posseïsquen els requisits de la Llei General de la Seguretat Social.
El/La treballador/a ha de tindre cobert el mínim de cotització exigit per la normativa de la Seguretat Social vigent en el moment de la seua aplicació. És a dir, ha de tindre cobert el període mínim de cotització que li permeta aplicar un percentatge del 80% a la base reguladora per al càlcul de la pensió.
B) Als treballadors i treballadores afectades per este conveni que sol·liciten voluntàriament la jubilació parcial, la Direcció de la CS CCOO-PV els reconeixerà el dret sempre que posseïsquen els requisits que la llei establix i els percentatges que s'hi establisquen. Per a accedir a este dret, la persona ha d'avisar almenys amb tres mesos d'antelació, amb la finalitat de poder efectuar el contracte de relleu.
La reducció de la jornada prevista en els paràgrafs anteriors serà coberta amb la realització d'un contracte de relleu, que serà obligatori per a la Direcció i a jornada completa, sempre que la prejubilació siga del 75% com a mínim de jornada.
La jornada que caldrà realitzar serà l'equivalent segons el percentatge de jubilació, en aplicació de la jornada prevista en l'article 15.
Als 64 anys:
En fer els 64 anys, la persona afectada per la jubilació parcial podrà passar per decisió pròpia a la jubilació especial.
C) En fer els 64 anys es podrà passar, per decisió pròpia del treballador o la treballadora, a la jubilació definitiva especial.
CAPÍTOL IV
Igualtat de tracte i d'oportunitats entre dones i hòmens
Article 22. Pla d'igualtat
Les parts firmants d'este conveni es comprometen a promoure el principi d'igualtat de tracte i d'oportunitats entre dones i hòmens i a analitzar qualsevol disposició, mesura o pràctica laboral que supose un tracte discriminatori per raó de sexe, ètnia, estat civil, edat, religió, discapacitat, orientació sexual, modalitat de contractació, etc.
Per a promoure este principi, es comprometen a negociar un pla d'igualtat en el termini de 6 mesos des de la firma d'este conveni per a promoure la igualtat de tracte i d'oportunitats en l'àmbit laboral, d'acord amb allò que es regula en la Llei Orgànica 3/2007, d'Igualtat Efectiva de Dones i Hòmens. A este efecte, es constituirà en el si de la mesa de negociació una comissió paritària d'igualtat que prepararà el pla d'igualtat esmentat per a la seua aprovació i incorporació al conveni col·lectiu com a annex.
La primera fase del pla d'igualtat consistirà en l'elaboració d'un diagnòstic de la situació basat en la recopilació exhaustiva de dades quantitatives i qualitatives sobre la plantilla i les polítiques de personal i ocupació, així com l'anàlisi posterior, de manera que es puga obtindre un coneixement exhaustiu de la situació comparada de treballadors i treballadores.
El pla d'igualtat s'estructurarà per mitjà de mesures d'acció positiva per a afavorir l'aplicació efectiva del principi d'igualtat de tracte i no-discriminació en les condicions de treball entre dones i hòmens, i comptarà amb instruments per al seguiment i la revisió.
Article 23. Comissió d'igualtat
A fi d'interpretar i aplicar correctament la Llei Orgànica 3/2007, per a la Igualtat Efectiva de Dones i Hòmens, durant la vigència d'este conveni es constituirà una comissió paritària d'igualtat integrada per tres representants de la Direcció del sindicat i tres representants del Comité d'Empresa. Una vegada constituïda la comissió d'igualtat, es dotarà del reglament intern de funcionament corresponent.
Les principals funcions d'esta comissió seran:
1. Vetlar perquè tant les dones com els hòmens gaudisquen d'una igualtat de tracte i d'oportunitats efectiva quant a l'accés a l'ocupació, la promoció, la classificació, la formació professional, les retribucions, l'ordenació del temps i el desenrotllament del seu treball, realitzant seguiments de les possibles discriminacions i posant en marxa polítiques actives que eliminen les circumstàncies que puguen originar la fallida del principi d'igualtat de tracte i d'oportunitats.
2. Establir directrius quant a l'elaboració, l'estructura i el procediment del pla d'igualtat, així com els indicadors del seu seguiment, avaluació i control.
3. Mitjançar i, si és el cas, arbitrar, en els casos que voluntàriament i conjuntament li siguen sotmesos per les parts afectades i que versen sobre l'aplicació o la interpretació dels plans d'igualtat.
4. Elaborar un procediment d'actuació per a previndre situacions d'assetjament per raó de sexe i assetjament sexual.
Article 24. Assetjament per raó de sexe i assetjament sexual
Declaració de principis:
És un principi de la Confederació Sindical de CCOO-PV, així com de les persones que exercixen la representació legítima dels treballadors i treballadores, desplegar accions encaminades a garantir la igualtat d'oportunitats i el respecte a la dignitat de les persones. En concret, estes mesures aniran encaminades a fomentar la igualtat d'oportunitats i la superació dels aspectes discriminatoris cap a les dones.
Assetjament per raó de sexe: es considera assetjament per raó de sexe qualsevol comportament realitzat en funció del sexe d'una persona, amb el propòsit o l'efecte d'atemptar contra la seua dignitat i de crear un entorn intimidatori, degradant o ofensiu.
Assetjament sexual: es considera assetjament sexual qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan es cree un entorn intimidatori, degradant o ofensiu.
Esta conducta queda tipificada com a falta molt greu i com a mesura cautelar. Davant d'una denúncia escrita per assetjament sexual, ens comprometem a separar físicament els subjectes del conflicte, alhora que actua la Comissió Especial per a la Solució Interna del Conflicte.
Denúncia i solució del conflicte: a més d'acudir a la Comissió de Garantia es crea una comissió composta per dos persones representants de la Direcció i dos persones membres del Comité d'Empresa.
Esta comissió podrà utilitzar les persones tècniques tant d'un conflicte d'assetjament sexual com d'assetjament per raó de sexe que treballen en el sindicat.
Una vegada avaluada la situació, esta comissió emetrà un informe i proposarà mesures a la Direcció del sindicat per a la solució interna del conflicte.
CAPÍTOL V
Condicions econòmiques
Article 25. Increment salarial
A. Per al període de l'1-1-2009 al 31-12-2009 es pacta un increment salarial equivalent a l'IPC previst, que s'aplicarà sobre tots els conceptes salarials.
B. Per al període de l'1-1-2010 al 31-12-2010 es pacta un increment salarial equivalent a l'IPC previst, que s'aplicara sobre tots els conceptes salarials.
C. Si el 31 de desembre dels exercicis 2009 i 2010 l'IPC real és superior a l'abonat, s'efectuarà una revisió salarial equivalent a l'excés que s'abonarà amb efecte retroactiu al principi de cada any i en una sola paga. Esta diferència es consolidarà en les taules salarials de referència per a l'increment de l'exercici següent.
D. Per a l'any 2011, la taula salarial de l'any 2010, serà incrementada amb l'1,75%.
E. Per a l'any 2012, la taula salarial de 2011 serà incrementada amb l'1,80%. Este augment s'efectuarà en la nòmina de gener de 2012.
F. Per a l'elaboració de les taules per a l'any 2013 es tindrà en compte el resultant dels IPC anuals en el període de vigència del conveni 2009-2012.
Article 26. Revisió salarial provisional
A. Una vegada acabada la vigència temporal d'este conveni el 31 de desembre de 2012, fins que se n'acorde un altre i des del primer mes següent s'aplicarà un increment salarial de l'IPC previst.
B. Si cada 31 de desembre de cada any posterior a la vigència d'este conveni, i mentres no es firme un nou conveni col·lectiu, l'IPC real és superior al previst, s'efectuarà una revisió salarial equivalent a l'excés que s'abonara amb efecte retroactiu al principi de cada any i en una sola paga. Esta diferència es consolidarà en les taules de referència per a l'increment d'exercicis següents.
C. El que preveuen els paràgrafs A i B d'este article, i per als anys 2011 i 2012, no serà aplicable el contingut d'este article, i quedarà vigent per als exercicis següents.
Article 27. Salari base
S'entendrà per salari base la retribució corresponent, en cada una de les categories professionals, a una activitat normal durant la jornada normal de treball i que, com a tal salari base, es determinarà en les taules salarials incloses com a annex en este conveni.
El salari base es considerarà sempre referit a la jornada pactada en este conveni.
Article 28. Pagues extraordinàries
Tot el personal afectat per este conveni percebrà dos mensualitats extraordinàries completes, que seran satisfetes el 30 de juny i el 15 de desembre. El treballador o la treballadora podrà sol·licitar la paga de juny en el moment de l'inici de les seues vacacions, sempre que es disfruten abans del 15 de juny.
Al personal que haja ingressat o cesse en el transcurs de l'any se li abonaran estes mensualitats, i se'n prorratejarà l'import en relació amb el temps treballat per sextes parts.
Per al personal que treballe a temps parcial, les mensualitats extraordinàries s'abonaran proporcionalment a la jornada realitzada.
Es podrà accedir a la bestreta, per part del sindicat, fins de dos pagues extra a qualsevol treballador o treballadora que ho sol·licite. Al seu dia s'abonaran les diferències que es produïsquen per augments posteriors.
Article 29. Hores extraordinàries
Queda expressament prohibida la realització d'hores extraordinàries. Excepcionalment, si per necessitats urgents i inajornables del treball, és necessària fer-ne, es compensaran amb descans incrementat amb el 75%.
Article 30. Complement it i risc durant l'embaràs
El treballador o treballadora, durant els períodes d'IT, risc durant l'embaràs, qualsevol que siga la seua causa, percebrà el 100% del salari des del primer dia de la baixa.
Article 31. Dietes i desplaçaments
Els treballadors o treballadores que, per necessitats organitzatives o sindicals i per acord de l'òrgan de direcció o de l'organització de què depenen, hagen de desplaçar-se a poblacions diferents d'on tenen el centre de treball, rebran com a compensació les dietes que es detallen en este conveni.
Els gastos que es realitzen pels desplaçaments que estiguen acordats per la Direcció del sindicat aniran a càrrec de l'organització i hauran de tindre el vistiplau d'esta per a ser abonats. En cas de fer-se el viatge amb cotxe particular, l'import per quilòmetre serà el que s'establisca en els pressupostos anuals de la CS CCOO-PV, i si es viatjara amb transport públic s'abonarà l'import dels bitllets.
Article 32. Bestretes i préstecs
Es podrà sol·licitar bestretes a compte del salari mensual per un valor fins del 75% del salari brut que s'ha de percebre.
El treballador o treballadora amb més d'un any d'antiguitat en el sindicat podrà sol·licitar un préstec fins d'un màxim de tres mensualitats del salari brut que s'ha de percebre, que caldrà tornar en un any a partir de la concessió i sense interessos, a raó d'una quantia fixa mensual. En el cas que acabe la relació laboral es liquidarà l'import pendent.
La sol·licitud es realitzarà en el model normalitzat existent.
La concessió d'estos préstecs estarà subjecta a les disponibilitats del sindicat. No es podrà sol·licitar un nou préstec fins a la liquidació del préstec anterior.
Article 33. Assegurança col·lectiva
La CS CCOO-PV subscriurà per a les persones que treballen en el sindicat la pòlissa corresponent d'accidents per a qualsevol accident que patisquen les persones en el període durant el qual presten la seua activitat laboral en l'entitat del sindicat, inclòs l'accident in itinere.
Les cobertures de la pòlissa d'esta assegurança d'accidents seran les següents per a cada persona.
- Mort: 23.000 €
- Incapacitat permanent absoluta: 41.000 €
- Gran invalidesa: 41.000 €
Segons les condicions establides en la pòlissa amb l'entitat asseguradora.
La pòlissa entrarà en vigor el dia 1 de maig de 2010.
CAPÍTOL VI
Faltes i sancions
Article 34. Faltes i sancions
Les faltes es classificaran atenent la seua importància i reincidència en lleus, greus i molt greus.
\* Seran faltes lleus:
1.Tres faltes de no-recuperació d'horari, durant tres mesos.
2.La no-comunicació amb antelació de la falta al treball, llevat que es comprove la impossibilitat de fer-ho.
3.Falta al treball un dia al mes sense causa justificada.
4. Absència injustificada en el lloc de treball.
\* Serán faltes greus:
1. Cinc faltes de no-recuperació d'horari durant tres mesos.
2. Faltar dos dies al treball en un mes sense justificar.
3. La simulació de malaltia o accident.
4. La negligència en el treball quan cause perjuí greu.
5. L'abandó del lloc de treball sense causa justificada.
6. Acumulació de tres faltes en tres mesos per absència injustificada en el lloc de treball.
\* Seran faltes molt greus:
1. Faltar al treball més de dos dies al mes sense causa justificada.
2. Set faltes de no-recuperació d'horari durant tres mesos.
3. El furt i robatori, tant als altres treballadors i treballadores com a CCOO o a qualsevol persona.
4. Les ofenses verbals o físiques de naturalesa sexual o de qualsevol altra naturalesa exercides sobre qualsevol treballador o treballadora quan es facen des de posicions de superioritat jeràrquica es consideraran, a més de falta molt greu, un abús d'autoritat, sancionable amb la inhabilitació per a l'exercici de funcions o comandament o càrrecs de responsabilitat.
5. 5. L'enfrontament físic o l'agressió física a algun company o companya o a algun membre de la Direcció, així com l'assetjament sexual o laboral regulat en els articles 24 i 44 d'este conveni.
Acumulació de faltes:
Dins d'un període de dos mesos consecutius, dos faltes lleus constituïxen una greu, i dos greus constituïxen una molt greu.
Les sancions podran ser les següents:
- Faltes lleus: amonestació verbal o per escrit.
- Faltes greus: suspensió d'ocupació i sou d'un a cinc dies.
- Faltes molt greus: suspensió d'ocupació i sou d'onze dies a dos mesos o acomiadament.
La prescripció de les faltes serà la següent: faltes lleus, deu dies; faltes greus, vint dies; i faltes molt greus, seixanta dies, a partir del coneixement del fet per la Direcció del sindicat i, en qualsevol cas, als setanta dies d'haver-se produït.
Article 35. Procediment sancionador
En tot cas, en faltes greus i molt greus s'exigirà, per a imposar qualsevol tipus de sanció, la incoació d'un expedient disciplinari.
La incoació de l'expedient haurà de comunicar-se, per escrit, simultàniament a l'interessat o interessada i a la representació dels treballadors i treballadores, la qual podrà intervindre en totes les proves que es realitzen per a l'esclariment de les fets pretesament comesos.
L'obertura de l'expedient s'iniciarà amb un plec de càrrec a l'interessat o interessada, en el qual se li comunicarà la falta imputada i la sanció de què pot ser objecte.
El treballador o treballadora disposarà d'un termini de deu dies hàbils per a al·legar a través de plec de descàrrec tot allò que considere oportú. La representació legal dels treballadors i treballadores disposarà del mateix termini per a fer les seues al·legacions.
Transcorregut el termini, amb plec o sense de descàrrec o al·legacions del treballador o la treballadora o de la representació legal dels treballadors, la Direcció del sindicat disposarà d'un termini de quinze dies per a comunicar al treballador o treballadora la imposició de la sanció corresponent.
L'incompliment de qualsevol dels requisits mencionats motivarà la nul·litat de ple dret de la sanció imposada.
CAPÍTOL VII
Drets sindicals-Reunions i assemblees
Article 36. Drets sindicals
Els companys i companyes que treballen en l'estructura organitzativa de la Confederació Sindical de CCOO-PV tenen uns drets específics, a més del que ja estan establits legalment i que es detallen a continuació:
1. El Comité d'Empresa i delegats i delegades de personal
a) D'informació relativa a l'activitat i gestió del sindicat en tots els seus àmbits. Per a això, tindrà accés al compte de resultats, el balanç i la memòria. Així mateix, se'ls facilitarà còpia dels pressupostos i balanços del sindicat.
Les persones membres de cada comité d'empresa disposaran cada una de 20 hores mensuals en còmput anual, i podran transferir i acumular totes o part de les seues hores sindicals retribuïdes en favor d'un o d'una o de diversos dels seus membres.
El Comité d'Empresa disposarà d'un tauler d'anuncis en la intranet de la CS CCOO-PV a l'efecte de difondre a través seu la informació de caràcter sindical.
b) De representació: quan el Comité d'Empresa o algun dels seus membres tinga necessitat de desplaçar-se a alguna localitat per a reunions de la comissió negociadora del conveni o de les altres comissions que s'hi regulen, sempre per mitjà de convocatòria, els gastos de desplaçament aniran a càrrec del sindicat.
c) De participació: a través dels seus representants en totes les comissions i funcions previstes en este conveni.
2. Els treballadors i les treballadores:
a) Coneixeran a través dels seus representants els pressupostos i balanços del sindicat.
b) Participaran en les activitats sindicals i culturals del sindicat.
c) Disposaran de 12 hores anuals retribuïdes per a assistir a assemblees i reunions que siguen convocades pels representants dels treballadors i treballadores. Posteriorment se'n regularà la utilització a fi que quede garantit el servici d'atenció.
Article 37. Comité intercentres
Està format per 6 membres designats d'entre els components dels distints comités d'empresa provincials, d'acord amb la proporció següent:
- 2 membres d'Alacant
- 3 membres de València
- 1 membre de Castelló
Funcions:
Tenen les mateixes que els distints comités d'empresa, quant a qüestions que superen l'àmbit provincial. Negocien el Conveni interprovincial.
CAPÍTOL VIII
Salut laboral, prevenció de riscos laborals
i medi ambient, prestacions socials i assistencials
Article 38. Salut laboral
Cal ajustar-se a les disposicions de la Llei 31/1995, de 8 de novembre, de Prevenció de Riscos Laborals (BOE 269, 10.11.1995), i la resta de normes que la despleguen.
Article 39. Delegats i delegades de prevenció
1. Els delegats i les delegades de prevenció seran triats pels representants legals dels treballadors/res i entre ells/elles d'acord amb el que establix l'article 35 de l'LPRL.
2. Les seues competències i facultats, així com les seues garanties, estaran a l'empara del que establixen els articles 36 a 39 de l'LPRL.
3. Els delegats i les delegades de prevenció, per al desplegament de la seua labor, a més de les hores sindicals que els correspon com a membres de comité d'empresa disposaran cada un d'un suplement de 20 hores mensuals per a les funcions pròpies, i podran transferir i/o acumular totes o part d'estes hores a un o més delegats o delegades de prevenció.
4. Els delegats i delegades de prevenció actuaran dins de l'àmbit territorial corresponent, amb competències en esta matèria en totes les seus de CCOO-PV de cada província per la qual han sigut triats/ades i se'ls dotarà dels recursos necessaris per a l'exercici de les seues funcions.
La Direcció de CCOO-PV es compromet a facilitar la formació general o especifica que els delegats i delegades de prevenció requerisquen per a l'exercici de les seues funcions.
Dins del pla de formació que l'organització ha d'escometre anualment, i de conformitat amb l'article 19 de l'LPRL, s'haurà de garantir que cada treballador/a reba la formació teoricopràctica en matèria preventiva.
5. En relació amb l'elecció, el canvi i/o la renovació de la mútua i el servici de prevenció alié, l'RLT podrà traslladar a la Direcció Confederal una proposta amb informe per a la valoració i l'aprovació, quan la Comissió Executiva així ho decidisca.
Article 40. Comité de seguretat, salut i medi ambient
1. El Comité de Seguretat, Salut i Medi Ambient (CSSMA) és l'òrgan paritari i col·legiat de participació destinat a la consulta regular i periòdica de les qüestions que li són pròpies, en relació amb la prevenció de riscos laborals i la gestió mediambiental dins de la CS CCOO-PV. Totes les seues actuacions s'han de realitzar amb l'acord previ per escrit amb la representació de les dos parts i seguint les normes de funcionament intern establides.
2. La constitució i competències del CSSMA estarà a l'empara de les disposicions de l'LPRL i del present conveni col·lectiu.
3. Es constituirà el Comité Intercentres Seguretat, Salut i Medi Ambient -CSSMA- com a òrgan paritari i de participació en l'àmbit de la CS CCOO-PV, sense suplantar els òrgans representatius d'àmbit provincial, i la seua labor serà la de coordinació de tota l'activitat que li és pròpia, d'acord amb la legislació vigent i les normes de funcionament establides.
Este comité estarà format per sis persones:
- Tres en representació de la CS CCOO-PV.
- Tres en representació de l'RLT. Estes persones seran una de cada un dels diferents comités d'empresa i RLT provincials.
Article 41. Vigilància de la salut
1. La Direcció Sindical CCOO-PV garantirà als treballadors i les treballadores al seu servici la vigilància de la salut anual en funció dels riscos inherents al treball, segons els principis establits en l'article 22 de l'LPRL i seguint les directrius dels protocols mèdics establits pels organismes competents.
2. La CS CCOO-PV concertarà la vigilància de la salut a través d'un servici de prevenció alié, que consistirà en un reconeixement mèdic amb les proves següents:
- Analítica bàsica.
Exploracions:
- Exploració general amb auscultació cardíaca i pulmonar i presa de tensió arterial.
- Oftalmologia, agudesa visual, tensió ocular i fons d'ull.
- Otorinolaringologia, audiometría, otoscòpia i laringoscòpia.
- Exploració funcional respiratòria.
- Protocols específics de vigilància de la salut.
A més d'això, es faran proves específiques i adaptades als factors de riscos del lloc de treball.
Millora sanitària: l'organització sindical CCOO-PV garantix la realització d'un reconeixement ginecològic (amb citologia) i urològic per als treballadors i les treballadores que així ho sol·liciten.
Article 42. Pèrdua o disminució d'aptitud o capacitat laboral
Quan el treballador o la treballadora haja d'exercir un lloc de treball de categoria inferior per motiu d'incapacitat permanent parcial o total produïda per accident o malaltia, la Direcció li satisfarà en la seua totalitat o en part el sou o la jornada d'ocupació en què s'haja acoblat.
Article 43. Canvi de lloc de treball per raó de salut
El sindicat canviarà de lloc de treball, respectant la mateixa categoria professional, als treballadors o treballadores que acrediten que el seu lloc de treball els produïx perjuís en la salut, incloent-hi l'embaràs i el període de lactància.
Article 44. Riscos psicosocials
Ateses les característiques i la mateixa naturalesa de l'activitat de l'organització sindical, esta prestarà atenció als possibles riscos psicosocials i la seua avaluació efectiva, i haurà d'utilitzar mètodes consensuats que apunten a l'origen dels problemes, és a dir, a les característiques de l'organització del treball.
L'organització sindical promourà mesures preventives efectives consensuades entre les parts destinades a la disminució dels possibles danys derivats de riscos psicosocials.
Assetjament psicològic: s'entén per assetjament psicològic en el lloc de treball qualsevol manifestació d'una conducta abusiva i, especialment, els comportaments, les paraules, els actes, els gestos i els escrits que puguen atemptar contra la personalitat, la dignitat o la integritat física o psíquica d'un individu o que puga posar en perill el seu treball o degradar el clima de treball.
Article 45. Compromís general amb el medi ambient
Les parts firmants d'este conveni consideren necessari que la CS CCOO-PV actuen de forma responsable i respectuosa amb el medi ambient, amb una gran atenció a la seua defensa i protecció d'acord amb els interessos i preocupacions de la societat.
Les parts firmants del conveni es comprometen a posar en marxa actuacions encaminades a millorar la gestió ambiental en dos àmbits:
a) Facilitant i promovent la participació de tot el personal en la millora mediambiental a través de la posada en marxa de bones pràctiques i d'un comportament adequat en:
- L'ús de substàncies tòxiques.
- L'arreplega i recuperació de residus.
- L'estalvi d'aigua, energia i recursos.
b) Tenint en consideració els aspectes ambientals en les compres i subministraments, així com en les decisions sobre les instal·lacions i edificis.
DISPOSICIONS TRANSITÒRIES
Primera
L'article 6, sobre garantia ad personam, operarà per al personal laboral amb contracte indefinit el 31 de desembre de 1996 amb les característiques següents:
A. Assessors i assessores laborals: és una categoria que s'ha d'extingir i que només es mantindrà per a les persones recollides en el primer paràgraf d'esta disposició que no tinguen la titulació corresponent.
B. Antiguitat de les persones amb contracte indefinit el 31 de desembre de 1996: està relacionada amb dies addicionals de permís retribuït. A cada trienni correspondran dos dies fins a un límit de quatre triennis.
C. Situacions econòmiques: es reconeixeran les que documentalment estan recollides entre les persones afectades i la Direcció del sindicat. S'arreplegarà en nòmina amb el concepte «complement personal».
Segona
Antiguitat de les persones que a la firma del conveni 97-98 no tenien contracte indefinit i ja disfrutaren de dies en concepte d'antiguitat: se'ls reconeixerà els dies que en este moment disfruten sense incrementar-se.
Tercera
Les parts es comprometen que la Comissió d'Ocupació, Classificació i Formació inicie un procés en què es realitzen els treballs necessaris que garantisquen que el 31 de març de 2012 s'eleve a la Comissió Negociadora del Conveni una proposta de nou model de classificació professional. Este treball anirà en la direcció que marca l'Acord per a l'Ocupació i la Negociació Col·lectiva 2010-2012.
DISPOSICIONS ADDICIONALS
Primera. Compensació econòmica dels dies d'antiguitat
Per elecció personal i individual del treballador o treballadora que a la firma del conveni dispose de dies de gaudi per antiguitat o genere en el futur dret a estos, d'acord amb la disposició transitòria primera B podrà convertir-los en retribució econòmica amb la limitació que esta opció no podrà fer-se de dos dels dies d'antiguitat i disposant-se dels restants o, en cas contrari, continuarà disfrutant-los com fins ara, si bé una vegada s'haja efectuat l'opció per la compensació econòmica esta serà irreversible.
Així mateix, podran optar amb els mateixos criteris que en el paràgraf anterior els previstos en la disposició transitòria segona.
La retribució dels dies es realitzarà d'acord amb la fórmula següent:
Es dividirà el salari brut anual de l'any en curs per 360 dies; es dividirà el salari brut anual de l'any en curs per 225 dies; se sumaran els dos resultats anteriors i es dividirà al seu torn per 2. Això ens donarà el salari diari.
EXEMPLE:
A
B
SALARI BRUT ANUAL = A
360
SALARIO BRUT ANUAL = B
225
A + B / 2 = SALARI DIA
Este concepte quedarà inclòs en la retribució mensual del treballador o la treballadora com a complement personal i, per tant, s'abonarà prorratejat en dotze mesos a l'any. Així mateix, es revalorarà en el mateix percentatge amb què siguen revisats la resta de conceptes retributius previstos en este conveni i no podrà ser objecte d'absorció ni compensació.
Segona
Tots els treballadors i treballadores que estiguen fixos en plantilla i no tinguen dret a gaudi de dies per antiguitat previstos en les disposicions transitòries tindran anualment dos dies de lliure disposició retribuïts sempre que aconseguisquen un trienni. Igualment, hi tindran dret les persones a les quals se'ls haja transformat el contracte en fix i que acrediten tres anys de prestació ininterrompuda de servicis on es computarà el temps en què van estar contractats com a eventuals.
Les persones amb contractes de relleu o d'interinitat també tindran dret al que preveu l'apartat anterior.
Estos dies no seran acumulables als treballadors i treballadores afectats per la disposició transitòria primera, apartat B, ni a la disposició transitòria segona.
Els treballadors i les treballadores poden sol·licitar un dia de permís acordant la forma de recuperar el temps sol·licitat. Per a tindre dret a esta situació hauran de portar com a mínim sis mesos ininterromputs, i no es considerarà temps a este efecte de contractes anteriors.
TAULA SALARIAL 2011 PERSONAL LABORAL
Categories SB Any
Advocat o advocada 2.858,79 40.023,03
Economista 2.858,79 40.023,03
Tècnic o tècnica serveis jurídics 2.137,46 29.924,41
Assessor o assessora\* 1.946,98 27.257,66
Tècnic o tècnica mitjà/ana 1.804,61 25.264,51
Oficial 1a administratiu 1.499,36 20.991,03
Oficial 2a administratiu 1.423,62 19.930,70
Auxiliar administratiu 1.335,28 18.693,93
Auxiliar administratiu 2a 1.260,32 17.644,53
Personal oficis diversos 1.084,08 15.177,11
TAULA SALARIAL 2012 PERSONAL LABORAL
Categories SB Any
Advocat o advocada 2.910,25 40.743,48
Economista 2.910,25 40.743,48
Tècnic o tècnica serveis jurídics 2.175,93 30.463,08
Assessor o assessora\* 1.982,03 27.748,36
Tècnic o tècnica mitjà/ana 1.837,09 25.719,30
Oficial 1a administratiu 1.526,35 21.368,88
Auxiliar administratiu 2a 1.449,25 20.289,43
Auxiliar administratiu 1.359,32 19.030,41
Auxiliar administratiu 2a 1.283,01 17.962,08
Personal oficis diversos 1.103,59 15.450,31